גבר, אתה, כן אתה, לבד אה? תן לי לנחש – עזבת את הבית, נסעת לעיר הגדולה, הרגשת שהחיים שלך הולכים להשתנות מהקצה לקצה ואז קרה הדבר הבלתי יאמן – הכל נשאר אותו הדבר מלבד חשבון הבנק שלך שכעת מתרוקן בקצב מסחרר. מרגיש אבוד, בודד, מעוניין לקפוץ אל מותך מחלון דירת חדר וחצי ששכרת בת"א אך לא מעוניין שבעל החורבה, שכבר הספיק להפקיד את הצ'קים שלך, ירוויח גרוש מעבר למה שהוא שודד אותך כבר? ובכן אתה בר מזל. במשרדי הפרסום הפזורים ברחבי הארץ (הבועה התל אביבית עם סטיות מינוריות) יושבים הרבה מוחות סביב שולחן עשוי מעץ, ניזונים מקפאין ופרסומות מוצלחות מחו"ל, אשר יסבירו לך, כן לך, איך קשר זוגי צומח, מתוחזק ולבסוף נגמר ביעקב כהן.
קודם כל, ה"אחת" שלך נמצאת באתרי הכרויות, היא בהתחלה נורא תילחץ מרצף השקרים הבלתי נתפס שסיפרת לה "אני גר עם דיילת….ודוגמנית. כן, היא מדגמנת בחו"ל ובדרך לעבודה היא עובדת בעבודה צדדית בתור דיילת. היא מפוצצת בכסף ושוכרת דירה איתי בשביל…אה….בגלל הצורך הנפשי שלה בבית חם ומתוחזק". אחרי שחיסלת לה כל שבב של ביטחון עצמי, אתה תעשה לה טובה ותסכים להיפגש איתה לקפה.
בבית קפה התל אביבי שתלכו אליו, יגיע מלצר שיציע לכם 23 סוגי קפה. היא נורא תרצה לקחת קפה הפוך או איזו חליטת תה, אבל לא. כעת היא מרגישה צורך להוכיח את עצמה בעיניך, להראות לך שיש שם אישה עצמאית, חזקה ובטוחה בעצמה. הרי הדוגמנית-דיילת הדמיונית שלך הציבה לה רף מאוד גבוה. אחרי מחשבות עמוקות בדרך לדייט היא החליטה לשתות קפה טורקי חזק כדי להוכיח לך שבתוך תוכה מסתתרת לה חית שטח שיכולה לתקן בעיה מכנית ברכב שלך, להטיס מטוס, גם כזה שעומד להתרסק בקור רוח מלחיץ, ולפרגן לך כאשר תרצה לטוס לתאילנד רק עם החברים. כי ככה היא – סופר חברה!
למה לא לדבר איתה אתה שואל? גבר, יש לכם חשבון משותף. אתה כבר לא יכול להשתיק אותה בכוס קפה כי היא פשוט תלך ותפנק את עצמה במתנות. בשלב הזה אתה צריך להבין שטעויות עולות לך כסף, הרבה כסף, ולכן המסקנה הלוגית שתגיע אליה היא פשוטה: "פחות דיבורים, פחות טעויות".
ואז יום אחד זה יקרה, בלי שתשים לב משהו ישתנה, שאריות השיער האפורות שלך ינסו להיצמד בכל כוחן לקרקפת. פתאום לאשתך קוראים "ציונה" ולך אין שקל מיותר. כל החסכונות הלכו על מתנות. השתיקה שדבקת בה שנים הניבה הפסדים כלכליים רבים מאוד. אתה הופך להיות הכלאה בין קמצן-על לזן פרנואיד המצוי במחשכי הבנק ומשתמש בדבר היחיד שנשאר לו – מטבעות לשון כמו "צ'יקלוף" (ובהטיה: צ'יקלופתי, צ'קלופתך, צ'יקלופתם וכן הלאה). אתה מוצא את עצמך ברשת קניות זולה בודק מוצר בסמארטפון ומנסה לאתר את אותו ישראלי שדפק אותך במחיר.
פורסם במקור באתר "מזבלה"
פוסט זה פורסם בקטגוריה כללי, עם התגים אלירן מלכי, אתרי הכרויות, גבר, הפוך, זוגיות, יועץ תקשורת, יעקב כהן, נס, פרסומות, קפב, קפה טורקי. אפשר להגיע ישירות לפוסט זה עם קישור ישיר.